Ansatte i ledende eller særlig uavhengige stilling kan være unntatt lovens bestemmelser om arbeidstid. Det innebærer at man ikke har krav på overtidsgodtgjøring. De enkelte tariffområdene har imidlertid utfyllende bestemmelser som angår disse arbeidstakerne. Reglene for lederstillinger fremgår av arbeidsmiljølovens 10-12 (1) og (2) og hovedtariffavtalen din.
KS
I hovedtariffavtalen i KS fremgår det at den enkelte virksomhet skal foreta en konkret vurdering av hvilke arbeidstakere som ikke omfattes av overtidsbestemmelsene. De som er unntatt kan allikevel tilstås en fast godtgjøring for arbeid utover ordinær tid. Det er også angitt en kompensasjonsordning for møtevirksomhet og annen belastning, med åpning for å tilstås ekstra fridager for de arbeidstakerne det gjelder. Mer om dette i hovedtariffavtalen kap. 1, punkt 6.3.
Staten
I statlig sektor er lederstillinger og overtid omtalt i hovedtariffavtalen kapittel 3, § 13, punkt4. Hovedregelen i bestemmelsen er at du som arbeidstaker i ledende eller særlig uavhengig stilling ikke har krav på overtidsgodtgjøring som øvrige tilsatte. Vær imidlertid oppmerksom på at § 13 lister opp en del unntak som allikevel vil kunne gi krav på kompensasjon. Bl.a. for ansatte som følger dem de er satt til å lede, eller inngår i en vaktplan.
Kjennetegn på ledende og uavhengig stilling
Det har vært knyttet et visst misbruk til bestemmelsene om ledende eller særlig uavhengig stilling. I følge Arbeidstilsynet skal det mye til for at noen har slike stillinger. Her er det snakk om arbeidstakere i særlig viktige posisjoner, og arbeidet deres er kjennetegnet av stor grad av uavhengighet, selvstendighet og fleksibilitet. Dersom det er tvil om hvorvidt en har en slik stilling, er det en klar anbefaling om å la arbeidstidsreglene gjelde.
Oppdatert: 30. juni 2022